Parken har parkert
Maxïmo Park: 
Quicken The Heart 

Det har gått noen år siden Maxïmo Park var frekkest i bråkepopgaten, og to album etter debuten er de bitre og idétomme. 

Britenes fire år gamle debutalbum A Certain Trigger, det første indierockalbumet som ble sluppet på den eksentriske elektronika-etiketten Warp, kom lastet med tøffe, voldsomt fengende singler som i særdeleshet "Graffiti" og "Apply Some Pressure". 
Etterpå har det vært langt mellom de gode låtene, og både Our Earthly Pleasures og Quicken The Heart lider kritisk under akkurat dette. 
Her i form av den ferske singelen "The Kids Are Sick Again": 

Albumet bærer preg av en gjennomgående mangel på melodisk selvtillit, og ethvert forsøk på snert føles bare som et lett dask med en våt brøddeig. 
De spretne leddene til vokalist Paul Smith virker å ha fått gikt, og han fremfører uten innlevelse. 
"Nothing to look forward to", synger han i singelen, og det virker som om dette har slått rot i hele Maxïmo Parks fremtoning. 

Quicken The Heart er lyden av et band som desperat forsøker å holde sitt spenstige og kantede image ved like, selv om de godt vet at låtene ikke holder mål. 
Det er lenge siden Maxïmo Park var lyttverdige, og akkurat nå er det lite som tilsier at de vil bli det igjen. 
